CELEX: 32011R1286
Language: fi
Date: 2011-12-09 00:00:00
Title: Komission asetus (EU) N:o 1286/2011, annettu 9 päivänä joulukuuta 2011 , merionnettomuuksien ja merellä sattuneiden vaaratilanteiden tutkintaan Euroopan parlamentin ja neuvoston direktiivin 2009/18/EY 5 artiklan 4 kohdan mukaisesti kehitetyistä yhteisistä menettelytavoista  ETA:n kannalta merkityksellinen teksti

10.12.2011   
            
            
               FI
            
            
               Euroopan unionin virallinen lehti
            
            
               L 328/36
            
         KOMISSION ASETUS (EU) N:o 1286/2011,
   annettu 9 päivänä joulukuuta 2011,
   merionnettomuuksien ja merellä sattuneiden vaaratilanteiden tutkintaan Euroopan parlamentin ja neuvoston direktiivin 2009/18/EY 5 artiklan 4 kohdan mukaisesti kehitetyistä yhteisistä menettelytavoista
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon meriliikennealan onnettomuuksien tutkinnan perusperiaatteista ja neuvoston direktiivin 1999/35/EY ja Euroopan parlamentin ja neuvoston direktiivin 2002/59/EY ja Euroopan parlamentin ja neuvoston direktiivin 2002/59/EY muuttamisesta 23 päivänä huhtikuuta 2009 annetun Euroopan parlamentin ja neuvoston direktiivin 2009/18/EY (1) ja erityisesti sen 5 artiklan 4 kohdan,
   sekä katsoo seuraavaa:
   
               (1)
            
            
               Direktiivin 2009/18/EY mukaan komissio hyväksyy merionnettomuuksien tai merellä sattuneiden vaaratilanteiden tutkinnan yhteiset menettelytavat, joita tutkintaelinten on turvallisuustutkintaa suorittaessaan noudatettava.
            
         
               (2)
            
            
               Tutkinnan korkean laadun turvaamiseksi merionnettomuuksien tai merellä sattuneiden vaaratilanteiden tutkinnan yhteisiin menettelytapoihin olisi sisällyttävä yhteisiä standardeja, joita sovelletaan periaatteessa kaikkiin direktiivin 2009/18/EY mukaisesti tehtäviin tutkintoihin.
            
         
               (3)
            
            
               Jäsenvaltioiden tutkintaelinten olisi käytettävä yhteisten menettelytapojen yleisiä sääntöjä sellaisinaan.
            
         
               (4)
            
            
               Tässä asetuksessa säädetyt toimenpiteet ovat meriturvallisuutta ja alusten aiheuttaman pilaantumisen ehkäisemistä käsittelevän komitean (2) lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Tämän asetuksen liitteessä vahvistetaan merionnettomuuksien ja merellä sattuneiden vaaratilanteiden tutkinnan yhteiset menettelytavat, joista säädetään direktiivin 2009/18/EY 5 artiklan 4 kohdassa.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 9 päivänä joulukuuta 2011.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EUVL L 131, 28.5.2009, s. 114.
   
      (2)  EYVL L 324, 29.11.2002, s. 1.
   
      LIITE
      
         MERIONNETTOMUUKSIEN TAI MERELLÄ SATTUNEIDEN VAARATILANTEIDEN TUTKINNAN YHTEISET MENETTELYTAVAT
      
      A.   TARKOITUS, SOVELTAMISALA JA SOVELTAMINEN
      Merionnettomuuksien turvallisuustutkinnan tarkoituksena on pienentää onnettomuuksien ja vaaratilanteiden riskiä tulevaisuudessa sekä vähentää vakavia seurauksia kuten ihmishenkien menetyksiä, alusten menetyksiä ja meriympäristön pilaantumista.
      Tämän asiakirjan tarkoituksena on vahvistaa jäsenvaltioiden tutkintaelimille yhteiset menettelytavat merenkulun turvallisuustutkintojen suorittamiseksi direktiivin 2009/18/EY mukaisesti. Asiakirja perustuu direktiivin 2009/18/EY soveltamisalaan ja määritelmiin, ja siinä otetaan huomioon IMO:n asiakirjat, joihin direktiivissä viitataan.
      Menettelytapojen tarkoituksena on vahvistaa yhteinen lähestymistapa, joka on periaatteessa sovellettavissa kaikkiin direktiivin mukaisesti tehtäviin tutkintoihin, sekä esittää hyvän turvallisuustutkinnan ominaispiirteet. Menettelytavat eivät ole tarkistusluettelo. Tutkijoiden on käytettävä ammatillista harkintaa ja hyödynnettävä koulutustaan kunkin tapauksen ominaispiirteiden huomioon ottamiseksi.
      Yhteisten menettelytapojen avulla ja soveltamalla tutkintaan objektiivista ja kokonaisvaltaista lähestymistapaa tutkintaelimen pitäisi pystyä parhaiten käyttämään kustakin onnettomuudesta saatua oppia meriturvallisuuden parantamiseen.
      Merionnettomuuden tai merellä sattuneen vaaratilanteen syiden asianmukainen tunnistaminen edellyttää oikea-aikaista ja järjestelmällistä tutkintaa, jossa ei rajoituta pelkästään välittömään todistusaineistoon vaan pyritään selvittämään taustalla olevat olosuhteet, jotka voivat johtaa uusiin onnettomuuksiin. Tutkintaa voidaan sen vuoksi pitää välittömien syiden selvittämisen lisäksi keinona tarkastella koko toimintaympäristöä aina sääntelystä ja toimintapolitiikasta täytäntöönpanoon asti.
      B.   SISÄLTÖ
      1.   Toimintavalmius
      
      
                  1.1
               
               
                  Kunkin tutkintaelimen on etukäteissuunnittelulla huolehdittava siitä, ettei ilmoituksen jälkeen ja tutkintaa aloitettaessa tule tarpeetonta viivettä, joka johtuisi tarvittavien tai välttämättömien tietojen, varautumisen tai tietämyksen puutteesta. Tällaisella varautumissuunnitelmalla on varmistettava, että vaatimusten täyttämiseksi on mahdollisuuksien mukaan viipymättä käytettävissä tarvittavat voimavarat ja menettelyt, myös riittävä määrä asianmukaisesti päteviä tutkijoita sekä tarvittava kansallinen ja kansainvälinen koordinointi, jotta alustava toimet voidaan toteuttaa pikaisesti, kun ilmoitus onnettomuudesta tai vaaratilanteesta on ensimmäisen kerran saatu.
               
            
                  1.2
               
               
                  On toteutettava järjestelyt sen varmistamiseksi, että tutkintaelin vastaanottaa ilmoituksia onnettomuuksista ja vaaratilanteista ilman viivytyksiä kaikkina vuorokaudenaikoina.
               
            2.   Alustava arviointi ja vaste
      
      
                  2.1
               
               
                  Kun tutkintaelimet ovat saaneet ilmoitukset, niiden on tehtävä tilannearvio. Alustava arviointi on erityisen tärkeää, jotta tutkintaelimet voivat mahdollisimman pian muodostaa tilanteesta yleiskuvan, minimoida todisteiden häviämisvaaran ja määritellä, mitkä tiedot ovat tarpeen asianmukaisista toimenpiteistä päättämiseksi.
               
            
                  2.2
               
               
                  Arviointiin on sisällyttävä mahdollisuuksien mukaan käsitys seuraavista:
                  
                              —
                           
                           
                              tapahtumien yleisluonne
                           
                        
                              —
                           
                           
                              keskeiset ajankohdat
                           
                        
                              —
                           
                           
                              osallisena oleva henkilöstö
                           
                        
                              —
                           
                           
                              tapahtuman luokitus.
                           
                        Päätettäessä, mitä muita kuin hyvin vakavia onnettomuuksia tai vaaratilanteita tutkitaan, voidaan ottaa huomioon direktiivin 2009/18/EY 5 artiklan 2 kohdassa lueteltujen seikkojen lisäksi muun muassa seuraavat:
                  
                              —
                           
                           
                              tutkinnasta saatavissa oleva mahdollinen turvallisuushyöty
                           
                        
                              —
                           
                           
                              onnettomuuden julkisuusarvo
                           
                        
                              —
                           
                           
                              onko onnettomuus osa selvästi tunnistettavaa kehityslinjaa
                           
                        
                              —
                           
                           
                              onnettomuuden mahdolliset seuraukset
                           
                        
                              —
                           
                           
                              saatavilla ja mahdollisesti saatavilla olevat voimavarat tarpeiden ollessa ristiriitaiset, sekä mahdollinen keskeneräisten tutkintojen suuri määrä
                           
                        
                              —
                           
                           
                              tutkimatta jättämiseen liittyvät riskit
                           
                        
                              —
                           
                           
                              miehistölle ja/tai matkustajille aluksella aiheutuneet vakavat vammat
                           
                        
                              —
                           
                           
                              ympäristönsuojelun kannalta herkkien alueiden pilaantuminen
                           
                        
                              —
                           
                           
                              merkittävät rakenteelliset vauriot aluksille
                           
                        
                              —
                           
                           
                              onnettomuudet, jotka keskeyttävät tai voivat keskeyttää satamien keskeisiä toimintoja.
                           
                        
            
                  2.3
               
               
                  Kun päätös vakavan onnettomuuden tai muun merionnettomuuden tai merellä sattuneen vaaratilanteen tutkinnan suorittamisesta on tehty, tutkinta on tavallisesti tehtävä viipymättä kuten hyvin vakavan onnettomuuden tutkinta.
                  Jos tutkinta päätetään tehdä, tutkintaelinten on ryhdyttävä niin pian kuin käytännössä mahdollista toimiin todisteiden säilyttämiseksi ja toiminnan koordinoimiseksi niiden muiden tahojen kanssa, joita asia merkittävässä määrin koskee, sekä tutkintaa johtavan valtion nimeämiseksi.
               
            3.   Strategia ja todisteiden kerääminen
      
      
                  3.1
               
               
                  Tutkintaa johtavan jäsenvaltion tutkintaelimen on kiireesti kehitettävä strategia tutkinnan laajuutta, suuntaa ja aikataulua varten tiiviissä yhteistyössä muiden sellaisten valtioiden kanssa, joita asia merkittävässä määrin koskee.
               
            
                  3.2
               
               
                  Tutkintaelimen on arvioitava suunnitelmaa ja sen toteutusta koko tutkinnan ajan; tutkintaelimen on todisteiden keräämisen päättymiseen mennessä varmistettava – siinä määrin kuin se on käytännössä mahdollista – todistusaineiston kattavuus kaikilta osa-alueilta, jotka ovat voineet vaikuttaa onnettomuuteen tai vaaratilanteeseen.
               
            
                  3.3
               
               
                  Turvallisuustutkinnan laajuuden ja menettelytapojen on oltava riittävät epävarmuuden ja epäselvyyden poistamiseksi mahdollisimman tehokkaasti, jotta merionnettomuuteen tai merellä sattuneeseen vaaratilanteeseen johtaneet syyt voidaan arvioida selkeän johdonmukaisesti.
               
            
                  3.4
               
               
                  Niiden jäsenvaltioiden tutkintaelinten, joita asia merkittävässä määrin koskee, on annettava tutkintaa johtavalle jäsenvaltiolle oikea-aikaisesti kaikki apu, jota niiden on käytännössä mahdollista antaa.
               
            
                  3.5
               
               
                  Tutkintaa johtavan tutkintaelimen on nimitettävä tutkintaan tutkija, osoitettava tutkintaan tarvittavat voimavarat ja aloitettava todisteiden kerääminen mahdollisimman pian, koska varsinkin ihmisten muistikuvien tarkkuuteen perustuvien todisteiden laatu voi heiketä ajan myötä nopeasti ja koska merionnettomuudessa tai merellä sattuneessa vaaratilanteessa osallisena olleita aluksia ei tulisi pidätellä pitempään kuin on todisteiden keruun kannalta ehdottoman välttämätöntä.
               
            
                  3.6
               
               
                  Jokaisen tutkinnan alkuvaiheessa tutkijoiden on kerättävä mahdollisimman paljon asian kannalta merkityksellisiä todisteita, jotka voivat auttaa ymmärtämään tapahtunutta ja määrittämään sen syitä, ottaen huomioon tutkinnan mahdollinen laajuus.
               
            
                  3.7
               
               
                  Tutkijoiden on hankittava ilmoitusvaiheessa saatujen tietojen lisäksi muita asiaan kuuluvia tausta- ja viitetietoja. Näihin voi sisältyä todistusaineistoa ja tietoja, joita on saatu mahdollisista seurantajärjestelmistä, liikenteen valvontajärjestelmistä, merenkulkuhallinnolta, pelastuspalveluista, varustamolta ja onnettomuusalukselta.
               
            
                  3.8
               
               
                  Tutkintaelimen on tarvittaessa tutkittava tietokantoja, mukaan lukien merionnettomuuksia koskevan eurooppalaisen tietojärjestelmän tietokanta, ja muita tietolähteitä, jotka voivat auttaa tunnistamaan tutkittavana olevaan merionnettomuuteen tai merellä sattuneeseen vaaratilanteeseen liittyviä mahdollisia turvallisuuteen liittyviä asioita.
               
            
                  3.9
               
               
                  Tutkijoiden on periaatteessa, jos mahdollista, käytävä onnettomuus- ja/tai tapahtumapaikalla saadakseen koskemattomia todisteita ja muodostaakseen alustavan kuvan tapahtumasta. Jos tapahtumapaikkaa ei ole voitu säilyttää tilanteen mukaisena, on toteutettava mahdollisuuksien mukaan järjestelyjä aineiston saamiseksi paikalta esimerkiksi valokuvien, äänitteiden ja tallenteiden tai piirrosten muodossa tai muilla keinoin, jotka mahdollistavat tärkeiden todisteiden saamisen ja olosuhteiden toistamisen mahdollisesti myöhemmin uudelleen.
               
            
                  3.10
               
               
                  Jos käytössä on ollut matkatietojen tallennin, tutkijoiden on kaikin mahdollisin tavoin pyrittävä saamaan käyttöönsä ja säilyttämään siihen tallennetut tiedot. Heidän on erityisesti ryhdyttävä hyvissä ajoin toimiin matkatietojen tallentimen sisältämien tietojen suojaamiseksi päällekirjoittamiselta. Lisäksi tutkijoiden on kaikin mahdollisin tavoin pyrittävä saamaan käyttöönsä asiaan liittyviä alkuperältään sähköisiä tietoja sekä alukselta että maista. Heidän on tutkittava aiheelliseksi katsomassaan järjestyksessä kaikki saatavilla olevat asiaan liittyvät asiakirjat, menettelyt ja tallenteet.
               
            
                  3.11
               
               
                  Kaikki johtavan tutkintaelimen mielestä merkitykselliset tavoitettavissa olevat todistajat on haastateltava. Tutkijoiden on päätettävä, mitkä todistajat olisi haastateltava ensiksi, sekä laadittava haastattelusuunnitelma. Suunnitelmassa on otettava huomioon muun muassa (sekä todistajan että tutkijan) väsymys, inhimillisen todistuksen heikkoudet ja mahdollisten todistajien aiotut matkat.
                  Mahdollisia todistajia voivat olla muiden muassa:
                  
                              —
                           
                           
                              merionnettomuudessa tai merellä sattuneessa vaaratilanteessa ja sen seurauksissa suoraan osallisena olleet henkilöt
                           
                        
                              —
                           
                           
                              merionnettomuuden tai merellä sattuneen vaaratilanteen silminnäkijät
                           
                        
                              —
                           
                           
                              pelastustoimiin osallistuneet
                           
                        
                              —
                           
                           
                              yhtiön henkilökunta, satamavirkailijat, suunnittelijat, korjaushenkilöstö, tekniset asiantuntijat.
                           
                        Jos joitakin todistajia ei ole mahdollistaa puhuttaa suoraan, tutkintaa johtavan tutkintaelimen on toteutettava toimia todisteiden saamiseksi muilla keinoin.
                  Todisteita voidaan hankkia tällaisilta todistajilta puhelinhaastatteluilla tai pyytämällä muita koulutettuja turvallisuustutkijoita tekemään haastattelu tutkintaa johtavan valtion puolesta. Jälkimmäisessä tapauksessa tutkintaa tekevän tutkijan on annettava haastattelun tekijälle tarkat ohjeet. Monia keskeisiä todistajia voi olla tarpeen haastatella uudelleen mahdollisesti useammin kuin yhden kerran.
               
            
                  3.12
               
               
                  Tiedot on mahdollisuuksien mukaan varmennettava. Eri todistajien lausunnot voivat olla keskenään ristiriitaisia, ja lisätodisteita saatetaan tarvita. Jotta kaikki asiaan liittyvät seikat saadaan selvitettyä, tutkinnassa on kysyttävä yleiset kysymykset ”kuka”, ”mitä”, ”milloin”, ”miten” ja ”miksi”.
               
            
                  3.13
               
               
                  Inhimilliset tekijät muodostavat olennaisen osan useimmissa, ja turvallisuustutkijoiden on oltava asianmukaisesti koulutettuja. Onnistuminen inhimillisten tekijöiden tutkinnassa riippuu suuressa määrin kerättyjen tietojen lajista ja laadusta. Koska kahta samanlaista tapausta ei ole, tutkintaelimen on määritettävä, minkä lajisia ja laatuisia tietoja on kerättävä ja tarkasteltava. Tutkijan on pääsääntöisesti kerättävä tietoja aluksi liiankin kattavasti ja karsittava ylimääräisiä tietoja tutkinnan edetessä.
               
            
                  3.14
               
               
                  Tutkintaelimen voi olla tarpeen ottaa talteen fyysisiä todisteita erityisesti maissa tehtävää tieteellistä tutkimusta, tarkastusta tai kokeita varten. Tällaisissa tapauksissa tutkijoiden on pidettävä mielessä, että aika voi turmella saatavilla olevia todisteita, ja sen vuoksi huolehdittava niiden talteen ottamisesta mahdollisimman hyvissä ajoin. Ennen tällaisten todisteiden talteenottoa ne on mahdollisuuksien mukaan valokuvattava alkuperäisellä paikallaan. Niitä kerättäessä ja säilytettäessä on noudatettava asianmukaista varovaisuutta, jotta ei vaikuteta haitallisesti niiden tutkintaan.
               
            
                  3.15
               
               
                  Tutkintaelimet voivat tehdä tai teettää tarvittaessa alan asiantuntijoilla erityistutkimuksia, erityisesti aluksen ja siinä olevien järjestelmien ja laitteiden teknisiä tutkimuksia, jos näyttää siltä, että ne voivat olla merkityksellisiä tutkinnan kannalta.
               
            
                  3.16
               
               
                  Tutkintaelinten on todisteita kerätessään yritettävä myös tunnistaa, puuttuuko joitakin todisteita.
               
            4.   Analyysi
      
      
                  4.1
               
               
                  Kun todisteita ja tapaukseen liittyviä muita tietoja on kerätty, tutkintaa johtavan jäsenvaltion tutkintaelin analysoi ne, tarvittaessa yhteistyössä niiden muiden valtioiden kanssa, joita asia merkittävässä määrin koskee, tunnistaakseen syy-yhteystekijöitä ja tapahtumien syntyyn myötävaikuttaneita tekijöitä.
                  Sen vuoksi tutkijoiden on otettava huomioon, että kerätyt todisteet ovat arvoltaan erilaisia, ja pyrittävä löytämään keinoja ratkaista todisteiden mahdollisia epäselvyys- ja ristiriitaisuusongelmia.
               
            
                  4.2
               
               
                  Syy-yhteystekijöiden asianmukainen tunnistamine edellyttää oikea-aikaista ja järjestelmällistä tutkintaa, jossa ei rajoituta vain välittömään todistusaineistoon vaan pyritään selvittämään tausta olosuhteita, joita voi esiintyä myös muualla kuin merionnettomuuden tai merellä sattuneen vaaratilanteen tapahtumapaikalla ja jotka voivat johtaa uusiin merionnettomuuksiin tai vaaratilanteisiin merellä. Meriturvallisuustutkinnan olisi sen vuoksi periaatteessa oltava keino selvittää paitsi välittömiä syy-yhteystekijöitä myös olosuhteita koko toimintaprosessissa. Tämän tavoitteen saavuttamiseksi kerätyt todisteet on analysoitava perusteellisesti ja iteratiivisesti.
               
            
                  4.3
               
               
                  Jos tiedoissa on aukkoja, jotka on täytettävä loogisella päättelyllä ja perustelluilla olettamuksilla, niistä on ilmoitettava selvästi tutkintaselostuksessa. Hyödyllinen keino tällaisessa menettelyssä voi olla selvittää kaikki vaihtoehdot, ja niitä analyyttisesti karsimalla päätyä todennäköisimpiin olettamuksiin.
               
            5.   Turvallisuussuositukset
      
      
                  5.1
               
               
                  Kaikkien turvallisuussuositusten on perustuttava analyysiin. Ne on osoitettava organisaatioille tai henkilöille, joilla on parhaat mahdollisuudet toteuttaa korjaavia toimia.
               
            
                  5.2
               
               
                  Turvallisuussuositukset voivat perustua turvallisuustutkintoihin tai tutkimuksiin ja teoreettiseen tietojen analysointiin. Niitä voidaan muotoilla yhteistyössä sidosryhmien kanssa ja näiden mielipiteet huomioon ottaen, sillä alan sidosryhmillä on usein asemansa vuoksi hyvät edellytykset asianmukaisten turvallisuustoimien määrittelyyn ja toteuttamiseen. Lopullinen päätäntävalta turvallisuussuositusten sisällöstä ja siitä, kenelle ne osoitetaan, on kuitenkin tutkintaa johtavalla tutkintaelimellä.
               
            
                  5.3
               
               
                  Jos syy-yhteystekijän tai tapahtumien syntyyn myötävaikuttaneen tekijän katsotaan olevan niin vakava, että siihen olisi puututtava kiireellisesti, on toteutettava asianmukaisia jatkotoimia esimerkiksi antamalla väliaikainen turvallisuussuositus.
               
            
                  5.4
               
               
                  Jotta suositus olisi mahdollisimman helposti vastaanottajien hyväksyttävissä ja toteutettavissa, sen on oltava:
                  
                              —
                           
                           
                              tarpeellinen
                           
                        
                              —
                           
                           
                              todennäköisesti tehokas
                           
                        
                              —
                           
                           
                              käytännössä toteutettavissa
                           
                        
                              —
                           
                           
                              aiheellinen
                           
                        
                              —
                           
                           
                              kohdennettu
                           
                        
                              —
                           
                           
                              selvästi, ytimekkäästi ja suoraan ilmaistu
                           
                        
                              —
                           
                           
                              ilmaistu siten, että sen perusteella voi laatia suunnitelmia tilanteen korjaamiseksi ja että siitä käy selvästi ilmi turvallisuuspuute, joka on tarpeen korjata.
                           
                        
            6.   Selostukset
      
      
                  6.1
               
               
                  Tutkintaa johtavan jäsenvaltion tutkintaelimen on laadittava tutkintaselostuksen luonnos yhteistyössä niiden muiden valtioiden kanssa, joita asia merkittävässä määrin koskee. Selostuksessa on esitettävä selkeästi, johdonmukaisesti ja ytimekkäästi tosiasiat ja niiden analyysi, jotka ovat johtopäätösten ja turvallisuussuositusten perustana.
               
            
                  6.2
               
               
                  Mikäli mahdollista, tutkintaselostuksen luonnos tai osia siitä on lähetettävä luottamuksellisesti lausuntoa varten henkilöille tai organisaatioille, joihin selostuksella voi olla vaikutusta. Tutkintaelin julkaisee lopullisen selostuksen tarvittaessa muutettuna.
               
            7.   Jatkotoimet
      
      Tutkintaelinten on pyrittävä seuraamaan, mitä toimia turvallisuussuositusten johdosta on toteutettu.